Bjarne Laustsen (S), 2004-05-25:
Jeg er lidt spændt på at høre, hvad ministeren har at sige i dag ved tredjebehandlingen af dette lovforslag, for jeg kom med nogle bemærkninger ved andenbehandlingen, hvor ministeren redegjorde for, at af de 50 mio. kr., som var afsat ekstra i andet halvår af 2003, er der kun brugt 7,4 mio. kr. Hvis det går på samme måde resten af vejen, er det jo ren retorik fra regeringens side med hensyn til at ville opkvalificere arbejdsløse.
Derfor spurgte jeg konkret, hvad ministeren vil gøre for, at kommuner og AF-regioner og a-kasser bliver gjort mere opmærksomme på den her mulighed, og så selvfølgelig om det overordnede, nemlig hvad man vil gøre for at fjerne de barrierer, som ministeren har lavet, som Arbejdsmarkedsstyrelsen har lavet, som giver nogle begrænsninger i, hvilke kurser man kan få.
Når vi så ser på, hvordan regeringen vil udmønte de her ting, er der jo alvorlige anklager undervejs, og en af dem er bl.a. en sag om, hvordan man får folk i arbejde.
Der siger regeringen i et svar til Arbejdsmarkedsudvalget, at det, det drejer sig om, er, at ledige hurtigst muligt skal i arbejde. Vi har nu en konkret sag: Der er en tømrer, som havde været arbejdsløs i 4 uger.
Hans gamle kollega siger til ham: Du kan få job i et firma, jeg er kommet til at arbejde i.
Han får et job, og glad kører han ud og henter sin tømrerbil og skal på arbejde.
Allerede om lørdagen ligger der en besked
de har været arbejdsløse.
Er det ikke misbrug af offentlige midler, at man giver tilskud til en arbejdsgiver, når det er en lønmodtager, der helt uden om systemets hjælp selv har fundet et arbejde? Hvorfor skal den tømrersvend have tilskud fra i dag og indtil november måned?
Er det kun, fordi man er gået i panik over regeringens dårlige tal, høj arbejdsløshed osv., at man sender hyrdebreve ud til AF om, at de simpelt hen skal lave så mange løntilskudsjob som muligt?
Jeg troede, at det, vi alle sammen var enige om her i Folketinget, var, at så mange som muligt skulle være ansat på ordinære vilkår.
Så har vi en sag her, hvor regeringen agerer
fuldstændig anderledes.
Det håber jeg der er mange der vil tage sig af.
Jeg håber virkelig, at regeringen vil gå ind og ændre syn på de her ting, for det er da ganske uhensigtsmæssigt, at bare fordi AF skal have nogle pæne tal på, hvor mange løntilskudsjob de har været i stand til at formidle, er det sådan en omgang, man giver her.
Jeg forventer meget, at ministeren tager sig af det og sørger for, at den slags ting bliver bragt til ophør.
Det er helt og fuldstændig konkurrenceforvridende, og det er misbrug af offentlige midler.
Sådan en tømrersvend som den pågældende, vi taler om her, hvor jeg har alle sagens akter, er jo lige til Klodshans. Derfor er jeg meget spændt på at høre, hvad ministeren vil gøre ved det her, så vi kan få sat en stopper for det. Men frem for alt: Skal alle de elementer, der ligger i forårspakken, have nogen virkning, skal der tages hånd omkring det, både i ministeriet, i departementet og i Arbejdsmarkedsstyrelsen helt ud til AF og kommunerne, således at de her midler, der er afsat, kommer til at virke.
Det, de egentlig var beregnet til, var at opkvalificere de arbejdsløse for at forbedre deres kompetencer og muligheder for at få et job og fastholde det.
Det er ikke et spørgsmål om at lave konkurrenceforvridning og give løntilskud til arbejdsgivere, der ikke har behov for det.
Det håber jeg meget at ministeren vil se på.